সাতসকালে আচমকা জ্বলে গেল ১২টি দোকান, বিষ্ণুপুরে হুলুস্থুল কাণ্ড

দক্ষিণ ২৪ পরগণা: শীতের শুরু থেকেই একের পর এক অগ্নিকাণ্ডের (Fire Broke Out) খবর সামনে এসেছে। শহর কলকাতার বিভিন্ন এলাকায় আগুন লেগে যাওয়ার ঘটনা ঘটেছে। বিশেষ করে বাজার এলেকায় অগ্নিকাণ্ডের ঘটনা বেশি ঘটে। আর এবার এই একই ঘটনার সাক্ষী থাকল দক্ষিণ ২৪ পরগনার (South 24 Parganas) বিষ্ণুপুরের ৭৫ রোডের ধারের বাজার এলাকা। বুধবার সাতসকালে ভয়াবহ অগ্নিকাণ্ডের ঘটনায় ভস্মীভূত হয়ে গেল পরপর ১২টি দোকান।

সূত্রের খবর, বুধবার সকালের আলো ফুটে ওঠার আগেই আগুন লেগে যায় দক্ষিণ ২৪ পরগনা জেলার বিষ্ণুপুর (Bishnupur) থানার অন্তর্গত ঠাকুরপুকুর মহেশতলা ব্লকের রসপুঞ্জ গ্রাম পঞ্চায়েতের রসপুঞ্জ মিলিটারি ক্যাম্প সংলগ্ন এলাকায়। সেখানের ৭৫ রোডের উপর রাস্তার ধারে বেশ কয়েকটি দোকান ছিল। আগুনের কবলে পড়ে পরপর প্রায় ১২টি দোকান। দাউ দাউ করে জ্বলতে থাকে দোকানগুলি।

আরও পড়ুন: বাংলার কুম্ভে চলছে পুণ্যস্নান, মেলার নাম ‘অনু-কুম্ভ’, জানেন কোথায়?

প্রথমে এলাকাবাসীর চোখে পড়ে আগুনের শিখা এবং রাশি রাশি ধোঁয়া। খবর দেওয়া হয় পুলিশ ও দমকলকে। খবর পেয়ে তড়িঘড়ি ঘটনাস্থলে পৌঁছয় বিষ্ণুপুর থানার পুলিশ। পাশাপাশি ঘটনাস্থলে আসে দমকলের বেশ কয়েকটি ইঞ্জিন। আগুন নেভানোর চেষ্টা এখনও চলছে বলেই খবর।

তবে সাতসকালে বাজারের এই ব্যস্ততম এলাকায় এই অগ্নিকাণ্ডের ঘটনার জেরে ঘটনাস্থলে ব্যাপক উত্তেজনা ছড়িয়ে পড়েছে। তবে আগুন লাগার কারণ এখনও জানা যায়নি। এদিকে ঘটনায় হতাহতের কোনও খবর পাওয়া যায়নি। পাশাপাশি, ক্ষয়ক্ষতি নিয়েও কোনও তথ্য সামনে আসেনি।